Συσχέτιση νεφρικής λειτουργίας εντός φυσιολογικών ορίων με υποκλινική αρτηριακή νόσο σε υγιείς μετεμμηνοπαυσιακές γυναίκες
Authors: Τουρλάκης Δημήτριος 
Published: August 2021

Εισαγωγή: Με τη συνεχή πρόοδο της επιστήμης δίνεται όλο και μεγαλύτερη βαρύτητα στην πρόληψη αλλά και την πρώϊμη διάγνωση των νοσημάτων. Δε θα μπορούσε να είναι διαφορετικά όσον αφορά την καρδιοαγγειακή νόσο, η οποία αποτελεί το πρώτο αίτιο θανάτων παγκοσμίως. Με την πάροδο των χρόνων στη ζωή μιας γυναίκας, αλλά και πιο συγκεκριμένα μετά την εμμηνόπαυση, συμβαίνουν διάφορες μεταβολές στον οργανισμό, οι οποίες σε κάποιες από αυτές προδιαθέτουν για την ανάπτυξη καρδιοαγγειακής νόσου. Είναι επίσης γνωστό πως η νεφρική λειτουργία και η καρδιοαγγειακή λειτουργία αποτελούν συγκοινωνούντα δοχεία, υπό την έννοια ότι βλάβες του ενός συστήματος πολύ συχνά επιφέρουν βλάβες και στο άλλο. Σκοπός : Σκοπός την παρούσας μελέτης ήταν να διερευνηθεί μια πιθανή συσχέτιση μεταξύ των επιπέδων νεφρικής λειτουργίας εντός φυσιολογικών ορίων, και της υποκλινικής αρτηριακής νόσου, πριν δηλαδή από την εμφάνιση κλινικών συμπτωμάτων, σε νέες μετεμμηνοπαυσιακές γυναίκες, με τελικό στόχο την πρόληψη εξέλιξης της νόσου μέσω αλλαγών στον τρόπο ζωής ή και φαρμακευτικές παρεμβάσεις. Έχει λοιπόν σκοπό την αξιολόγηση των πιθανών επιπτώσεων των μεταβολών της νεφρικής λειτουργίας στη δομή των αγγείων πριν την ανάπτυξη υπέρτασης. Μέθοδοι : Αυτή η μελέτη περιλαμβάνει 141 μετεμμηνοπαυσιακές γυναίκες χωρίς ενδείξεις νεφρικής δυσλειτουργίας ή αρτηριακής υπέρτασης. Δείκτες νεφρικής λειτουργίας και ο ρυθμός σπειραματικής διήθησης (GFR) - με τη χρήση των κλασικών εξισώσεων (GFR βασισμένο στα επίπεδα της κρεατινίνης [GFRepi]) και νεότερες εξισώσεις με τη χρήση των τιμών της Cystatin C (GFR βασισμένο στα επίπεδα της κρεατινίνης και της Cystatin C [GFRcr cystatin] και GFR βασισμένο στα επίπεδα της Cystatin C [GFRcystatin] - συσχετίστηκαν με αιμοδυναμικές παραμέτρους και δείκτες αγγειακής δομής (πάχος έσω-μέσου χιτώνα - ΙΜΤ) και τυχόν παρουσία αθηρωματικών πλακών στις καρωτιδικές και στις μηριαίες αρτηρίες). Αποτελέσματα : Τα επίπεδα των GFRepi, GFRcr cystatin και GFRcystatin παρουσίασαν μια στατιστικά σημαντική αρνητική συσχέτιση με το ΙΜΤ της μηριαίας αρτηρίας, ενώ τα επίπεδα του GFRepi συσχετίζονταν στατιστικά σημαντικά με το μέσο IMT του καρωτιδικού βολβού (CB). Πολυπαραγοντική ανάλυση έδειξε ότι το CB-IMT σχετιζόταν με τα επίπεδα GFRepi και την ηλικία (β-συντελεστής = -0.212, P=0.020), ενώ το ΙΜΤ της μηριαίας αρτηρίας σχετιζόταν μόνο με τα επίπεδα του GFRepi (β-συντελεστής =-0.293, P=0.001). Επίπεδα του GFRepi χαμηλότερα από την 25η εκατοστιαία θέση σχετίζονταν με υψηλότερο CB-IMT (P=0.009), ΙΜΤ της μητριαίας αρτηρίας (P=0.001) και συνδυασμένο ΙΜΤ (P=0.035) σε σχέση με τα υψηλότερα επίπεδα GFRepi. Επιπλέον, επίπεδα GFRepi υψηλότερα της 25ης εκατοστιαίας θέσης σχετίζονταν με χαμηλότερες πιθανότητες ύπαρξης αθηρωματικής πλάκας στον καρωτιδικό βολβό και στο συνδυασμένο καρωτιδικών αρτηριών (CB: odds ratio, 0.146; P=0.006; Συνδυασμένο: odds ratio, 0.249; P=0.043) σε σχέση με χαμηλότερα επίπεδα GFRepi. Συμπέρασμα : Μικρή ελάττωση της νεφρικής λειτουργίας εντός φυσιολογικών ορίων του GFR σχετίζεται ανεξάρτητα με την παρουσία υποκλινικής αθηρωματικής νόσου σε ένα δείγμα φαινομενικά υγιών μετεμμηνοπαυσιακών γυναικών. Η εκτίμηση του GFR με τη χρήση των επιπέδων της κρεατινίνης (έναντι εκείνων της Cystatin C) είναι πιο ευαίσθητος δείκτης συσχέτισης με το ΙΜΤ και τις αθηρωματικές πλάκες σε αυτό τον ειδικό πληθυσμό γυναικών.